Kebakaran Kereta Api Pakistan 2019

Pada 31 Oktober 2019, sebuah kereta api penumpang yang dioperasi oleh Pakistan Railways terbakar semasa dalam perjalanan dari Karachi ke Rawalpindi, dan sekurang-kurangnya 75 orang dilaporkan maut. Kebakaran dipercayai berlaku apabila silinder gas memasak yang digunakan oleh beberapa penumpang untuk menyediakan sarapan meletup, sedangkan memasak dalam kereta api adalah  dilarang. Kejadian ini merupakan kemalangan kereta api yang paling dahsyat di Pakistan sejak tahun 2005. Kemalangan Kereta Api Ghotki yang berlaku pada tahun 2005 telah menyebabkan kematian lebih dari 100 orang.

Kemalangan 
Kemalangan berlaku pada pukul 06.30 waktu setempat (1:30 UTC) semasa kereta api ekspres Tezgam sedang dalam perjalanan dari Karachi ke Rawalpindi. Keletupan dicetuskan ketika kereta api itu berada di Liaquatpur Tehsil, Bandar Rahim Yar Khan, Punjab. Sheikh Rasheed Ahmad, Menteri Kereta Api Pakistan melaporkan bahawa dua silinder gas memasak meletup dan menyebabkan kebakaran kereta api. Tiga gerabak kereta api termusnah.  

Penggunaan silinder gas memasak dalam kereta api adalah dilarangkan di Pakistan tetapi sering tidak dipedulikan oleh penumpang, manakala pihak berkuasa pula biasanya menutup mata. Bagaimanapun, terdapat juga laporan yang menyatakan kebakaran mungkin tercetus akibat litar pintas dalam sistem elektrik kereta api itu. Sejumlah 933 orang punumpang telah menaiki kereta api itu, dan 207 berada dalam tiga gerabak yang terjejas.  

Sepuluh buah lori bomba dihantar ke tempat kejadian, dan pasukan tentera Pakistan membantu dalam operasi menyelamatkan mangsa. Mangsa yang mengalami kecederaan yang paling serius telah dibawa ke hospital di Bahawalpur dan Multan, manakala penumpang yang mengalami kecederaan yang kurang serius dirawat di beberapa hospital di Liaquatpur dan Rahim Yar Khan.  Sebuah kereta api telah dihantar ke tempat kejadian untuk menyelamatkan penumpang terkandas dan membawa mereka ke Rawalpindi. Beberapa mangsa yang terselamat menolak idea bahawa keletupan silinder gas memasak merupakan punca kebakaran, dan mengatakan bahawa kebakaran disebabkan oleh masalah sistem elektrik kereta api.

Mangsa 
Ramai mangsa mati ketika melompat dari kereta api yang sedang bergerak. Kereta api dilaporkan hanya berhenti selepas kira-kira 20 minit api tercetus, walaupun kabel komunikasi telah ditarik (selepas kabel komumnikasi ditarik, pemandu kereta api sepatutnya akan menerima informasi bahawa kereta api sedang dalam keadaan bahaya, dan dia boleh membuat keputusan untuk memberhentikan kereta api). 57 mayat dibakar sehingga tidak dapat mengenal pasti identitinya, dan ujian DNA perlu dijalankan untuk mengidentifikasikan mangsa. Sekurang-kurangnya 75 orang maut, dan sekurang-kurangnya 43 orang cedera, 11 orang dalam keadaan kritikal.

Siasatan 
Perdana Menteri Pakistan Imran Khan mengarahkan siasatan ke atas kemalangan itu.

Lihat juga 

 Kemalangan Kereta Api El Ayyat 2002 - kebakaran kereta api yang berlaku kerana sebab yang serupa.

Rujukan 

Koordinat pada Wikidata